מהלשכה המרכזית לסטטיסטיקה נמסרו נתונים על יצוא שירותים עבור חודש ספטמבר 2017. מהלמ״ס נמסר כי יצוא השירותים בחודש ספטמבר 2017 (לא כולל חברות הזנק), לאחר ניכוי השפעת העונתיות, הסתכם ב-3.5 מיליארד דולר, נמוך ב-1.1% מיצוא השירותים בחודש הקודם. בחודש ספטמבר לא היו עסקאות יצוא שירותים הנובעות מחברות הזנק.
יצוא השירותים העסקיים האחרים (לא כולל חברות הזנק) ירד בחודש ספטמבר 2017 ב-2.1% לאחר עלייה של 0.9% באוגוסט 2017. יצוא שירותים עסקיים מהווה כשני שלישים מסך יצוא השירותים והוא כולל: שירותי תכנה ומחשוב, מחקר ופיתוח, שירותי תקשורת, שירותי הנדסה ושירותי טכנאים, פרסום, תמלוגים, בינוי, מסחר ועוד.
עוד נמסר כי יצוא שירותים של ענפי ההיי-טק (לא כולל חברות הזנק) ירד בחודש ספטמבר 2017 ב-2.4% לעומת חודש אוגוסט 2017 והסתכם ב-1.8 מיליארד דולר. יצוא שירותים של ענפי ההיי-טק (ללא חברות הזנק) בחודש אוגוסט מהווה כ-69% מתוך סך יצוא השירותים העסקיים האחרים (לא כולל חברות הזנק), והוא כולל את ענפי הכלכלה הבאים: ייצור מוצרי נפט מזוקק, כימיקלים ומוצריהם, ותרופות כולל תרופות הומאופטיות, ייצור מחשבים, מכשור אלקטרוני ואופטי, ייצור כלי רכב מנועיים ונגררים, וכלי תחבורה והובלה אחרים, שירותי תקשורת, שירותי תכנות וייעוץ בתחום המחשבים, מחקר ופיתוח. זוהי הגדרה רחבה יותר מההגדרה המקובלת בשל הקבצת חלק מהענפים.
עוד נמסר מהלמ״ס כי ההכנסות מתיירים זרים (לא כולל דמי הנסיעה של התיירים) עלו בחודש ספטמבר 2017 ב-6.1%, לאחר ירידה של 8.5% בחודש אוגוסט 2017. ההכנסות של חברות ישראליות מהובלת נוסעים תושבי חו"ל עלו בחודש ספטמבר 2017 ב-11.5%, לאחר ירידה של 6.6% בחודש אוגוסט 2017.